**Vrtec Šentvid**

Št.: 023-463/2022

Datum: 24. 11. 2022

**Zadeva: Novoletni bazar v prostorih vrtca**

Spoštovani starši!

Bliža se čaroben praznični čas, ki ima poseben čar in se ga iskreno veselijo vsi otroci.

V tem času bomo organizirali tradicionalni praznični bazar, z namenom zbiranja sredstev v sklad vrtca.

Sklad Vrtca Šentvid je v preteklih letih otrokom iz ekonomsko in socialno šibkih družin omogočil udeležbo v plačljivih obogatitvenih dejavnostih (letovanje, vrtec v naravi, zimovanje, gledališke predstave, izleti, ogledi …). Tudi ti otroci so lahko uživali skupaj s svojimi vrstniki. S sredstvi sklada se financirata tudi kakovostna nadstandardna programa vrtca, športni program za vse 3 do 6 letne otroke in integrirana angleščina za vse 5 do 6 letne otroke. S tem v vrtcu omogočamo uresničevanje načela enakih možnosti za vse otroke.

Vzgojiteljice in vzgojitelji vrtca bodo skupaj z otroki ustvarjali in pripravili različne ustvarjalne izdelke, ki bodo na voljo v traktih in atrijih vrtca.

Spoštovani starši, k sodelovanju in vaši aktivni udeležbi na bazarju prijazno vabimo tudi vas, na način, da prispevate različne izdelke v skladu z vašimi zmožnostmi (npr. umetniški izdelki, med, domača marmelada, čaji, ročno izdelani izdelki iz gline, lutke, okraski za jelko itd.). Vabimo vas tudi k peki prazničnega peciva skupaj z vašim otrokom, ki ga prinesete v času bazarja in zjutraj oddate v oddelku. Dobrodelni prispevki za izdelke so prostovoljne narave, glede na zmožnosti družine. Osnovni namen je solidarnost in dobrodelnost ter pomoč tistim, ki jo potrebujejo. Skupaj bodimo pozitiven zgled našim otrokom.

Novoletni bazar bo potekal v vseh štirih enotah Vrtca Šentvid. V četrtek, 8. decembra, v Enoti Mravljinček, v športni igralnici od 13.30 do 18.00, nato pa bodo izdelki na voljo tudi v vseh traktih enote, do 23. 12.

Od ponedeljka, 12. 12. dalje, se bo bazar v Enotah Sapramiška, Vid in Mišmaš odvijal v atrijih in prostorih enot, izdelki bodo na voljo do 23. 12. Izkupiček od prodaje bo namenjen Skladu Vrtca Šentvid. Ponudba sladic, voščilnic in priložnostnih daril bo pestra.

Otroci so naš največji zaklad, zato jim omogočimo, da doživijo brezskrbno otroštvo ne glede na morebitne težke okoliščine, v katerih živijo.

Da bi v bodoče lahko vsem otrokom omogočili udeležbo v različnih nadstandardnih dejavnostih in pestrih dejavnostih, vas obveščamo, da lahko vrtcu v ta namen donirate tudi del dohodnine. Sklad vrtca je na podlagi 135. člena Zakona o organizaciji in financiranju vzgoje in izobraževanja in 142. člena Zakona o dohodnini uvrščen na seznam upravičencev do donacij za leto 2022. Skladu vrtca se lahko nameni del (največ 0,3 %) dohodnine.

Navodila za namenitev dela dohodnine:

<https://edavki.durs.si/EdavkiPortal/openportal/CommonPages/Opdynp/PageD.aspx?category=namenitev_dela_dohodnine_fo>

<https://www.gov.si/novice/2022-11-21-donacije-dohodnine-solskemu-skladu-in-skladu-vrtca/>

Obrazec v fizični obliki:

<https://edavki.durs.si/OpenPortal/Dokumenti/doh_don.i.sl.pdf>

Obrazec lahko oddate tudi v elektronski obliki preko portala e-davki.

Davčna številka vrtca: 78844908

V imenu otrok se vam najlepše zahvaljujemo za sodelovanje na bazarju in vaš prispevek.

Želimo vam lep praznični čas, poln otroškega veselja in iskric v očeh.

S spoštovanjem,

Kolektiv Vrtca Šentvid

Mateja Štih, l. r.

ravnateljica

Nina Vrhovnik, l. r.

predsednica Sklada Vrtca Šentvid